Doložka prednosti medzinárodnej zmluvy pred zákonmi
(čl. 7 ods. 5 ústavy)

1. Gestor zmluvy: Ministerstvo dopravy, pôšt a telekomunikácií
                               Slovenskej republiky

2. Názov zmluvy: Zmluva medzi Slovenskou republikou a Českou republikou
                              o železničnej privilegovanej peážnej doprave v mimoriadnych situáciách,
                              podpísaná v Ostrave dňa 20. novembra 2001

3. Účel a predmet zmluvy a jeho úprava v legislatíve Slovenskej republiky:  Účelom 
    zmluvy je umožniť plynulé vykonávanie železničnej dopravy v oboch štátoch 
    v mimoriadnych situáciách a plynulý prechod vlakov po železničných tratiach 
    vymenovaných v článku 2, bez vykonávania hraničného vybavovania. Nevyžaduje úpravu 
    legislatívy Slovenskej republiky. Legislatíva Slovenskej republiky upravuje túto oblasť 
    v zákone Národnej rady Slovenskej republiky č. 164/1996 Z.z. o dráhach  a o zmene 
    zákona č. 455/1991 Zb. o živnostenskom podnikaní (živnostenský zákon) v znení 
    neskorších predpisov v znení neskorších predpisov. Zmluva je v súlade so zákonom 
    Národnej rady   Slovenskej republiky č. 258/1993 Z. z. o Železniciach Slovenskej republiky 
    v znení neskorších predpisov, zákonom č. 259/2001 Z. z. o Železničnej spoločnosti a.s.,
    a  o zmene a doplnení zákona Národnej rady Slovenskej republiky č. 258/1993 Z. z. 
    o Železniciach Slovenskej republiky v znení zákona č.  152/1997 Z. z.

4. Priama úprava práv alebo povinností fyzických osôb alebo právnických osôb: 
    Zmluva priamo zakladá práva alebo povinnosti fyzických osôb alebo právnických osôb 
    (príslušných štátnych orgánov a železníc) v článkoch 2, 4, 5, 7, 8, 9 a 10.

5. Kategória zmluvy podľa čl. 7 ods. 4 Ústavy Slovenskej republiky (vyžaduje pred 
    ratifikáciou súhlas NR SR): Zmluva medzi Slovenskou republikou a Českou republikou 
    o železničnej privilegovanej peážnej doprave v mimoriadnych situáciách je bilaterálnou 
    medzinárodnou zmluvou prezidentskej povahy, ktorá priamo zakladá práva alebo 
    povinnosti fyzických osôb alebo právnických osôb  podľa čl. 7 ods. 4 Ústavy Slovenskej 
    republiky a pred ratifikáciou ktorej je potrebný súhlas Národnej rady Slovenskej republiky.

6. Kategória zmluvy podľa čl. 7 ods. 5 Ústavy Slovenskej republiky (má prednosť pred 
    zákonmi):. Ide o medzinárodnú zmluvu, ktorá priamo zakladá práva alebo povinnosti fyzických osôb alebo právnických osôb a zmluvu, na ktorej vykonanie nie je potrebný zákon podľa čl. 7 ods. 5 Ústavy Slovenskej republiky. Zmluva podľa článku 5 vytvára právny rámec pre prechod privilegovaných vlakov jednej zmluvnej strany na územie druhej zmluvnej strany v mimoriadnych situáciách, pričom prekračovanie štátnej hranice umožňuje bez vykonávania hraničného vybavovania. Na základe toho možno považovať zmluvu za takú, ktorá má prednosť pred zákonmi. 

7. Dopady prijatia medzinárodnej zmluvy, ktorá má prednosť pred  zákonmi, na
     slovenský právny poriadok:   Na vykonávanie tejto medzinárodnej zmluvy nie je   
     potrebné meniť ani prijať žiadny právny predpis. 
     Zmluva má v Časti I – Všeobecné ustanovenia, Článok 5 ods. 2 prednosť pred:
a)	Zákonom č. 48/2002 Z. z. o pobyte cudzincov a o zmene a doplnení niektorých 
zákonov v ustanoveniach Druhej časti – Prvej hlavy – Podmienky vstupu podľa §-3, §-4 a §-5 – pre cudzincov.
b)	Zákonom Národnej rady Slovenskej republiky č. 381/1997 Z. z. o cestovných
dokladoch v Základných ustanoveniach podľa §-4 – pre občanov Slovenskej republiky.